बुन्देलखण्ड क्षेत्र में आँवले के पेड़ को भी धार्मिक मान्यता प्राप्त है और इस कारण से इसे भी मांगलिक प्रतीक के रूप में स्वीकार किया जाता है। कार्तिक मास में इच्छानवमी पर्व विशेष के आयोजन पर महिलायें व्रत-उपवास रखती हैं तथा उस दिन विशेष को आँवले के पेड़ की परिक्रमा करके उसके नीचे एकत्र होकर भोजन करती हैं। ऐसी मान्यता है कि इच्छानवमी को सच्चे मन से आँवले के पेड़ के नीचे जो भी मनोकामना की जाती है वह पूर्ण होती है। इस कारण से आँवले के पेड़ को भी मांगलिक प्रतीकों में शामिल माना जाता है।